KIRJALLINEN KYSYMYS E-2512/97 komissiolle esittäjä(t): Amedeo Amadeo (NI) (22. heinäkuuta 1997)

Aihe: Jalkapalloilijoiden vapaa liikkuvuus

Viittaan kaikissa kansainvälisissä tiedotusvälineissä julkistettuihin uutisiin Ronaldon tapauksesta ja seuraaviin seikkoihin:

- Barcelona-seuran ja Ronaldon välinen, osapuolten vapaasta tahdostaan allekirjoittama monivuotinen sopimus,

- Sopimuksen 6 kohtaan sisältyy sitä tapausta koskeva lauseke, että pelaaja purkaa sopimuksen, minkä edellytyksenä on ennalta määrätyn summan maksaminen,

- Tällä lausekkeella ei ole sitoumuksia eikä rajoituksia ja sen edellytyksenä on ainoastaan pelaajan tahto.

Esitän Euroopan komissiolle seuraavat kysymykset:

1. Minkä vuoksi Barcelona-seura ja Espanjan jalkapalloliitto kieltävät siirron Italian jalkapalloliittoon ja Inter-seuraan, jonka Ronaldo valitsi sen jälkeen kun hän oli ilmoittanut Barcelona-seuralle kirjallisesti haluavansa purkaa sopimuksen, ja tuovat ilmi näkemyksenään, että lauseke olisi pätevä ainoastaan Espanjassa,

2. Miksi FIFA, joka kokoontuu jälleen heinäkuussa, ei heti esittänyt asiassa oikeudelliseen ja sopimusehtojen tuntemukseen perustuvaa kantaansa laaditun sopimuksen puolesta, jonka on tehnyt työntekijä, joka harjoittaa oikeuttaan jatkaa toimintaansa Euroopan yhteisön alueella, ja miksi FIFA on sen sijaan asettunut seurojen välisen sopimuksen kannalle? Tästä tulee olemaan seurauksena, että osapuolten (yrityksen ja työntekijän) vapaasti allekirjoittaman sopimuksen purkamista koskevan ehdon käsite vääristyy, jolloin tällä suositaan ¨sopimusten siirtämistä¨ seurojen välisten neuvottelujen seurauksena ja pelaajien tappioksi, millä loukataan sekä yksittäisten työntekijöiden oikeuksia että lakia,

3. Pyydän Euroopan komissiota tuomaan julki kannanottonaan, että se kannattaa vapaasti tehtyjä ja siten kaikkien lausekkeidensa osalta päteviä sopimuksia, joissa ei ole rajoituksia ja joita on siis pidettävä kansainvälisesti pätevinä, myös jo sillä perusteella, että kun lausekkeet ovat päteviä Espanjassa, ne ovat päteviä koko EU:n alueella, joten näkemys lausekkeiden kansallisesta ulottuvuudesta on absurdi. Tässä on korostettava voimakkaasti yhtä yhteisön perustamissopimuksen perusperiaatetta, jonka mukaan viidessätoista jäsenvaltiossa on taattava työntekijöiden vapaa liikkuvuus.

Komission jäsenen Karel Van Miertin komission puolesta antama vastaus (11. syyskuuta 1997)

Komissio haluaa tarkentaa, että EY:n perustamissopimuksen 48 artiklassa vahvistettu työntekijöiden vapaa liikkuvuus ei koske Brasilian kansalaisen liikkuvuutta kahden jäsenvaltion välillä.

Sen arvioiminen, onko joku tietty rajoittava käytäntö yhteensopiva EY:n perustamissopimuksen kilpailusääntöjen ja erityisesti 85 artiklan kanssa, on mahdollista vain silloin, kun kyseisen käytännön kaikki taloudelliset ja oikeudelliset olosuhteet ovat tiedossa. Ei ole kuitenkaan poissuljettua, että sellaiset kansainvälisen jalkapalloliiton FIFA:n määräykset ja päätökset, jotka estävät (sekä yhteisön että yhteisön ulkopuolisia) pelaajia saamasta kansainvälistä siirtotodistusta heidän sopimuksensa purkamisen ollessa jo tiedossa tai joilla jatketaan Euroopan talousalueen (ETA) sisällä yhteisöjen tuomioistuimen yhteisön pelaajien osalta tuomitseman kansainvälisen siirtojärjestelmän soveltamista yhteisön ulkopuolisiin pelaajiin, rikkoisivat tätä perustamissopimuksen määräystä vastaan, jos niiden soveltamisesta seuraa ETA:n sisällä toimivien seurojen osalta rajoittavia vaikutuksia. FIFA:n kiertokirjeen 616 kohtaan 1 sisältyy viimeksi mainittu sääntö (kansainvälisen siirtojärjestelmän soveltaminen yhteisön ulkopuolisiin pelaajiin) ja sen kohdassa 2 mainitaan ensimmäinen sääntö (tiedossa oleva työsopimuksen purkaminen).

Komissio lähetti 2. heinäkuuta 1997 FIFA:lle kirjeen, jossa esitettiin ensimmäinen, pääosin kielteinen arvio tämän kiertokirjeen kohdasta 1 suhteessa EY:n perustamissopimuksen 85 artiklaan (ETA-sopimuksen 53 artikla) sekä sen kohdasta 2 suhteessa EY:n perustamissopimuksen 48 ja 85 artiklaan (ETA-sopimuksen 53 artikla).